L’Ovra svizra da lectura per la giuventetgna

(lr)

Il 1931 è la OSL vegnida fundada da represchentants da differentas organisaziuns cun la finamira da promover il plaschair da leger dals uffants e dals giuvenils. L'Uniun svizra da scripturas e scripturs ha regalà il chapital inizial e l'Uniun svizra da la magistraglia ha mess a disposiziun in emprest senza tschains. Dapi il 1957 è la OSL ina fundaziun ed edescha litteratura favuraivla ed actuala en las quatter linguas naziunalas. Fin ussa èn cumparids 2300 titels, savens en ediziuns da 20'000 exemplars e dapli. Var 50 milliuns carnets han chattà lecturas e lecturs giuvens, mintg'onn crescha il dumber per 200'000 fin 300'000 exemplars.
Senn e finamira: svegliar il plaschair da leger; preparar per il cudesch; activar la fantasia e la creativitad; infurmar; porscher in forum per auturas ed auturs, illustraturas ed illustraturs.
Il program d'ediziun emprova da metter accents tut tenor il stgalim da scola. Uschia datti texts per l'emprima lectura ch'ins po preleger e raquintar ubain era leger sez. Per il stgalim mesaun vegnan concepids carnets cun simpels texts litterars, carnets che tractan differents temas specifics, ediziuns cun istorgias d'aventura e gieus da lingua. Il stgalim superiur figurescha cun texts litterars e carnets davart temas actuals.
Il project intercultural dad OSL "leger e chapir simultanamain" cuntegna trais carnets OSL ed ina CD-ROM cun translaziuns en las linguas da migraziun principalas. La cumbinaziun d'in carnet original tudestg cun carnets OSL da stampar en spagnol, portugais, talian, croat, albanais, tamil etc., porscha material d'instrucziun che po vegnir applitgà a moda plurilingua ed interculturala.
Tgi che s'interessescha per las illustraziuns originalas dals carnets OSL po far ina visita a la Biblioteca centrala da Turitg. Là vegnan ellas conservadas a moda professiunala en la collecziun grafica. E tgi che s'interessescha per ediziuns da carnets OSL en lingua rumantscha duai visitar la partiziun vendita sin la pagina Web da la Lia Rumantscha
(www.liarumantscha.ch).